<classify> NA ZAINAB IDDY, DAR ES SALAAM KIKOSI cha timu ya taifa ya Tanzania Taifa Stars kimeondoka leo alfajiri kuelekea mjini Bujumbura, kwa ajili ya kucheza mechi ya kirafiki ya kimataifa iliyo katika Kalenda ya Shirikisho la Soka la Kimataifa FIFA dhidi ya Burundi, huku wachezaji sita wakitemwa katika safari hiyo. Wachezaji hao waliotemwa katika msafara huo kwa ajili ya mechi itakayochezwa Jumapili mjini humo, ni John Bocco, Aggrey Morris, Mwagane Yeya, Edward Christopher, Said Juma na Said Ndemla. Akizungumza jijini Dar es Salaam jana, Meneja wa Stars, Boniface Clemence, alisema Kocha Mkuu wa timu hiyo, Mart Nooij, amewaacha wachezaji hao kutokana na sababu mbalimbali ikiwamo viwango vyao na wengine kuwa majeruhi. Akizungumzia mchezo huo, Kocha Mkuu wa Stars, Mart Nooij, alisema mchezo huo utakuwa muhimu kwani iwapo watashinda Tanzania inaweza kupanda katika viwango vya FIFA. Nimeupa umuhimu mkubwa mchezo wa Jumapili kutokana na kuwepo kwenye kalenda ya ubora wa viwango vya FIFA, hivyo tunahitaji ushindi wa aina yoyote ili tuweze kuwapo katika nafasi nzuri, alisema Nooij. Aliwataja wachezaji walioondoka katika msafara huo unaondoka kwa Shirika la Ndege la Kenya, kuwa ni Deogratius Munishi Dida, Mwadini Ali, Oscar Joshua, Shomari Kapombe, Nadir Haroub Cannavaro, Kelvin Yondani, Joram Mgeveke, Erasto Nyoni, Himid Mao, Salum Abubakar na Haruna Chanongo. Wengine ni Khamis Mcha, Simon Msuva, Thomas Ulimwengu, Mbwana Samatta, Mwinyi Kazimoto, Said Morad, Amri Kiemba, Mrisho Ngassa na Juma Liuzio.  <topic>: MICHEZO 